CELEX: 32022R0244
Language: hu
Date: 2021-09-24 00:00:00
Title: A Bizottság (EU) 2022/244 felhatalmazáson alapuló rendelete (2021. szeptember 24.) az (EU) 2019/2033 európai parlamenti és tanácsi rendeletnek a „befizetett klíringletét” alapú K-faktor (K-CMG) kiszámításához szükséges teljes letét összegét meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2022.2.22.   
               
               
                  HU
               
               
                  Az Európai Unió Hivatalos Lapja
               
               
                  L 41/1
               
            
         A BIZOTTSÁG (EU) 2022/244 FELHATALMAZÁSON ALAPULÓ RENDELETE
         (2021. szeptember 24.)
         az (EU) 2019/2033 európai parlamenti és tanácsi rendeletnek a „befizetett klíringletét” alapú K-faktor (K-CMG) kiszámításához szükséges teljes letét összegét meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról szóló, 2019. november 27-i (EU) 2019/2033 európai parlamenti és tanácsi rendeletre (1) és különösen annak 23. cikke (3) bekezdésének harmadik albekezdésére,
         mivel:
         
                     (1)
                  
                  
                     Az (EU) 2019/2033 rendelet 23. cikkének (2) bekezdésében említett „megkövetelt teljes letét” összegének kiszámítása céljából, valamint az annak összetevőivel kapcsolatos egyértelműség és következetesség növelése érdekében pontosítani kell, hogy a megkövetelt teljes letét összege magában foglalja a klíringtag által annak letéti modelljével összhangban igényelt biztosítékokat.
                  
               
                     (2)
                  
                  
                     Az (EU) 2019/2033 rendelet 23. cikkének (2) bekezdésével összhangban a K-CMG kiszámításához a naponta megkövetelt teljes letétet kell használni. Ha a klíringtagok egy napon belül kiigazítják az előírt letétet, akkor ugyanazon a napon belül egynél több letéti felhívásra kerül sor. Annak érdekében, hogy elkerülhető legyen az azzal kapcsolatos bizonytalanság, hogy az említett letéti követelmények közül melyiket kell alkalmazni, és figyelembe véve, hogy a K-CMG kiszámításához a három hónapos időszak során a harmadik legmagasabb összeget kell figyelembe venni, elő kell írni, hogy a megkövetelt letét napi összegének az adott napra vonatkozó említett letéti követelmények közül a legmagasabbat kell tekinteni.
                  
               
                     (3)
                  
                  
                     A befektetési vállalkozások több klíringtag elszámolási szolgáltatásait is igénybe vehetik. Azon pozíciók esetében, amelyekre a K-CMG-t alkalmazzák, a befektetési vállalkozástól megkövetelt teljes letét összegét átfogóan kell meghatározni, és annak tartalmaznia kell az összes klíringtag által megkövetelt teljes letétet. Ezért amennyiben a befektetési vállalkozás a K-CMG-t több klíringtag által elszámolt pozíciókra alkalmazza, a CMG-t az összes klíringtag által megkövetelt letétek összegeként kell kiszámítani. Ennek megfelelően a befektetési vállalkozásnak először a megkövetelt letét teljes napi összegét az összes klíringtag által megkövetelt teljes letét összegeként kell kiszámítania, majd ezt követően kell megállapítania az (EU) 2019/2033 rendelet 23. cikkének (2) bekezdésében előírtak szerint a naponta megkövetelt teljes letétek harmadik legmagasabb összegét.
                  
               
                     (4)
                  
                  
                     A K-CMG portfólióalapú alkalmazásához, amennyiben a teljes portfólió elszámolás vagy letétképzés hatálya alá tartozik, teljesíteni kell az (EU) 2019/2033 rendelet 23. cikkének (1) bekezdésében meghatározott feltételeket. Így előfordulhat, hogy az egyik kereskedési részleghez rendelt elszámolt pozíciók portfóliója esetében a K-CMG-t alkalmazza, miközben egy másik kereskedési részleghez rendelt elszámolt pozíciók portfóliója esetében a „nettó pozíciókockázat” alapú K-faktort (K-NPR) használja. Az arbitrázs megelőzése érdekében a K-CMG-t és a K-NPR-t következetesen kell az egyes kereskedési részlegeknek használnia. Ezért a kereskedési könyvi pozíciók tekintetében hasonló kereskedési részlegek esetében ugyanazt a megközelítést kell alkalmazni.
                  
               
                     (5)
                  
                  
                     Az (EU) 2019/2033 rendelet 23. cikke (1) bekezdésének e) pontja szerinti értékelés céljából az illetékes hatóság számára elő kell írni annak megállapítását, hogy a K-CMG-módszer megfelelően tükrözi-e a befektetési vállalkozás kereskedési könyvi pozícióinak kockázati profilját. A befektetési vállalkozás számára elő kell írni, hogy rendszeresen hasonlítsa össze saját kockázatértékelését a klíringtagok által megkövetelt letétekkel annak értékelése céljából, hogy ezek a letétek továbbra is megfelelő mutatói-e a piacot a befektetési vállalkozás miatt érő kockázat szintjének. Az illetékes hatóság által végzett értékeléskor a befektetési vállalkozásnak össze kell hasonlítania a K-NPR és a K-CMG szerinti tőkekövetelményeket, és képesnek kell lennie arra, hogy megfelelően megindokolja az illetékes hatóság felé az említett tőkekövetelmények közötti különbséget. Az illetékes hatóság csak akkor adhat kedvező értékelést, ha mindezen feltételek teljesülnek. Az illetékes hatóságnak különösen azt kell biztosítania, hogy a befektetési vállalkozás nyomon tudja követni és megfelelően indokolni tudja a két módszer, a K-NPR és a K-CMG eredményei közötti különbséget, különösen a megkövetelt letétek jelentős eltérése esetén.
                  
               
                     (6)
                  
                  
                     A K-NPR és a K-CMG használata közötti gyakori váltás határozott jele annak, hogy a befektetési vállalkozás nem feltétlenül használja arányosan vagy megfelelően a szavatolótőke-követelményeket. A szabályozási arbitrázs megelőzhető a K-NPR és a K-CMG alkalmazása közötti váltások gyakoriságának korlátozásával. A szabályozási arbitrázs kockázatának kezelése szempontjából arányos követelmény lenne azt előírni, hogy a két módszer közül a kereskedési részlegek legalább két évig folyamatosan csak az egyiket alkalmazzák. Kivételes esetekben azonban (pl. szerkezetátalakítás esetén), amikor a kereskedési részleg olyan mértékben változik, hogy az eltérő kereskedési részlegnek tekinthető, az illetékes hatóságnak lehetővé kell tennie a befektetési vállalkozás számára, hogy az említett kétéves időszakon belül változtasson a módszeren.
                  
               
                     (7)
                  
                  
                     Ez a rendelet az Európai Bankhatóság (EBH) által a Bizottsághoz benyújtott szabályozástechnikai standardtervezeteken alapul.
                  
               
                     (8)
                  
                  
                     Az EBH nyilvános konzultációkat folytatott az e rendelet alapját képező szabályozástechnikai standardtervezetekről, elemezte az azokkal összefüggésben felmerülő lehetséges költségeket és hasznot, továbbá kikérte az 1093/2010/EU európai parlamenti és tanácsi rendelet 37. cikkével összhangban létrehozott banki érdekképviseleti csoport szakvéleményét (2),
                  
               ELFOGADTA EZT A RENDELETET:
         
            1. cikk
            A megkövetelt teljes letét összegének kiszámítása
            
               (1)   Az (EU) 2019/2033 rendelet 23. cikkének (2) bekezdésében említett teljes letét összege az alapletétből, változó letétből és egyéb biztosítékokból álló azon biztosítéknak az összege, amelyet a klíringtag a befektetési vállalkozás K-CMG hatálya alá tartozó kereskedési részlegei tekintetében alkalmazott letéti modell alapján megkövetel. E rendelet alkalmazásában „kereskedési részleg”: az 575/2013/EU európai parlamenti és tanácsi rendelet (3) 4. cikke (1) bekezdésének 144. pontjában meghatározott kereskedési részleg.
            
            
               (2)   Amennyiben a klíringtag nem tesz különbséget a K-CMG hatálya alá tartozó kereskedési részleg tekintetében megkövetelt letétek és az egyéb kereskedési részlegek tekintetében megkövetelt letétek között, a befektetési vállalkozás az összes kereskedési részleg esetében megkövetelt letétek összegét tekinti az (1) bekezdés szerinti letétnek.
            
            
               (3)   A befektetési vállalkozás által a klíringtagnak a klíringtag szolgáltatásai igénybevételéért fizetett díjak nem minősülnek az (1) bekezdés szerinti letétnek.
            
            
               (4)   Amennyiben a klíringtag naponta többször aktualizálja a megkövetelt teljes letétet, az adott napon megkövetelt teljes letét a klíringtag által az adott napra megkövetelt legmagasabb teljes letét.
            
            
               (5)   Amennyiben a befektetési vállalkozás K-CMG hatálya alá tartozó kereskedési részlegei egynél több klíringtag szolgáltatásait veszik igénybe, az (EU) 2019/2033 rendelet 23. cikkének (2) bekezdésében említett teljes letét összegét az egyes klíringtagok által az e cikk (1) bekezdésében meghatározottak szerint megkövetelt letétek napi összegeként kell kiszámítani.
            
         
         
            2. cikk
            Az arbitrázs megelőzése
            
               (1)   Az (EU) 2019/2033 rendelet 23. cikke (1) bekezdésének e) pontjában meghatározott követelmény akkor teljesül, ha az alábbi feltételek mindegyike teljesül:
               
                           a)
                        
                        
                           amennyiben a befektetési vállalkozás a kereskedési részleghez rendelt elszámolt pozíciók egy portfóliójára a K-CMG alapján kiszámított tőkekövetelményeket alkalmazza, úgy legalább 24 hónapon keresztül folyamatosan ugyanezt a módszert alkalmazza az adott kereskedési részleg valamennyi pozíciójára, kivéve, ha az adott kereskedési részleg kereskedői csoportjának műveletei vagy üzleti stratégiája olyan mértékben megváltoztak, hogy az más kereskedési részlegnek tekinthető;
                        
                     
                           b)
                        
                        
                           a befektetési vállalkozás az üzleti stratégia és a kereskedési könyvi pozíciók tekintetében hasonló kereskedési részlegek esetében következetesen a K-CMG-t használja;
                        
                     
                           c)
                        
                        
                           a befektetési vállalkozás szabályai és eljárásai biztosítják, hogy a K-CMG hatálya alá tartozó portfólió(k) kiválasztása tükrözze a befektetési vállalkozás kereskedési könyvi pozícióinak kockázatát, beleértve a várható tartási időszakokat, az alkalmazott kereskedési stratégiákat és a kereskedési könyvi pozícióihoz kapcsolódó kockázatok fedezéséhez vagy kezeléséhez szükséges időt;
                        
                     
                           d)
                        
                        
                           a befektetési vállalkozás szabályai és eljárásai lehetővé teszik számára, hogy összehasonlítsa a K-CMG alapján kiszámított tőkekövetelményeket a K-NPR alapján kiszámított tőkekövetelményekkel, és megfelelően indokolja a kettő közötti esetleges különbséget, figyelembe véve a (2) bekezdésben meghatározott tényezőket a következő esetek mindegyikében:
                           
                                       i.
                                    
                                    
                                       amennyiben a kereskedési részleg üzleti stratégiájában bekövetkezett változás az adott kereskedési részlegre vonatkozó, K-CMG alapján számított tőkekövetelmény legalább 20 %-os változását eredményezi;
                                    
                                 
                                       ii.
                                    
                                    
                                       ha a klíringtag letéti modelljének változása a kereskedési részleg esetében az alapul szolgáló pozíciók ugyanazon portfóliója tekintetében megkövetelt letétek legalább 10 %-os változását eredményezi;
                                    
                                 
                     
                           e)
                        
                        
                           a befektetési vállalkozás kockázatkezelési keretrendszerében felhasználja a K-CMG számítás eredményét, és rendszeresen összehasonlítja saját kockázatértékelésének eredményeit a klíringtagok által megkövetelt letétekkel;
                        
                     
                           f)
                        
                        
                           a befektetési vállalkozás az illetékes hatóság általi értékelés időpontjában összehasonlította a K-CMG alapján számított és a K-NPR alapján számított tőkekövetelményeket az egyes kereskedési részlegekre vonatkozóan, és a (2) bekezdésben meghatározott tényezők figyelembevételével megfelelően indokolta az illetékes hatóság felé a kettő közötti különbséget.
                        
                     
            
               (2)   Az (1) bekezdés d) és f) pontjának alkalmazásában az illetékes hatóság a következő tényezőket veszi figyelembe annak értékelése során, hogy indokolt-e a K-CMG és a K-NPR alkalmazásával kiszámított tőkekövetelmények közötti különbség:
               
                           a)
                        
                        
                           a vonatkozó kereskedési stratégiákra való hivatkozás;
                        
                     
                           b)
                        
                        
                           a befektetési vállalkozás saját kockázatkezelési keretrendszere;
                        
                     
                           c)
                        
                        
                           a befektetési vállalkozás az (EU) 2019/2033 rendelet 11. cikkének megfelelően számított teljes szavatolótőke-követelményének szintje;
                        
                     
                           d)
                        
                        
                           a felügyeleti felülvizsgálati és értékelési folyamat eredményei, amennyiben rendelkezésre állnak.
                        
                     
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 314., 2019.12.5., 1. o.
         
         
            (2)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
         
            (3)  Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).